Virallinen lehti nro C 096 , 08/04/1999 s. 0044



KIRJALLINEN KYSYMYS E-2214/98 esittäjä(t): Brian Simpson (PSE) komissiolle (16. heinäkuuta 1998) Aihe: Posti- ja televiestintäasioita käsittelevä sekakomitea Voiko sosiaaliasioista vastaava komission jäsen kertoa, miksi nykyinen sekakomitea olisi hänen mielestään korvattava alemmantasoisella järjestelyllä, jossa posti- ja televiestintäalan työntekijät häviävät? Onko hän valmis tapaamaan mahdollisimman pian Communications Internationalin edustajia, jotta asiasta voitaisiin keskustella? Komission jäsenen Pádraig Flynninkomission puolesta antama yhteinen vastaus kirjallisiin kysymyksiinE-2137/98 ja E-2214/98 (13. lokakuuta 1998) Toukokuun 20. päivänä 1998 annetussa komission tiedonannossa yhteisön tason työmarkkinaosapuolten vuoropuhelun mukauttamisesta ja edistämisestä(1) korostetaan alakohtaisen vuoropuhelun merkitystä ja todetaan, että se on keskeinen osa yhteisön tasolla tulevaisuudessa käytävää työmarkkinaosapuolten vuoropuhelua. Komissio on myös vakuuttunut siitä, että nykyisten rakenteiden uudistaminen ja osapuolten tasapuolinen tukeminen on välttämätöntä, jotta alakohtainen vuoropuhelu kehittyisi edelleen myönteisesti ja jotta sitä voitaisiin edistää mahdollisimman monilla aloilla. Siitä syystä komissio teki tiedonantoon liittyen päätöksen uusien alakohtaisten neuvottelukomiteoiden perustamisesta. Päätöksellä pyritään edistämään työmarkkinaosapuolten vuoropuhelua entistä useammilla toimialoilla siten, että eri aloille taataan yhtäläiset resurssit ja asema eikä säädetä tietystä vuoropuhelun muodosta, joka ei ehkä sovi joillekin aloille. Työmarkkinaosapuolet saavat näin mahdollisuuden toimia entistä joustavammin ja itsenäisemmin. Tämän lisäksi ainoa merkittävä muutos nykyisiin järjestelyihin verrattuna posti- ja teleliikenteen alalla liittyy osallistujien lukumäärään. Matkakulujen korvaaminen muodostaa suurimman menoerän, ja korvaamalla enintään 30 osallistujan matkakulut kokousta kohti varmistetaan se, että mahdollisimman suuri määrä toimialoja saa osansa käytettävissä olevista rajallisista resursseista. Tämä merkitsee yhtä kummankin työmarkkinaosapuolen edustajaa jokaisesta jäsenvaltiosta. Näin kannustetaan kehittämään koordinointia yhteisön tasolla, mikä on edellytys yhteisön tason työmarkkinaosapuolten vuoropuheluun osallistumiselle ja korkealaatuisten tulosten saavuttamiselle. Näillä järjestelyillä pyritään antamaan työmarkkinaosapuolille kullakin toimialalla, myös posti- ja teleliikenteen alalla, tilaisuus syventää vuoropuhelua ja osallistua siihen aktiivisemmin yhteisön tasolla. Siten taataan ensinnäkin se, että useiden työmarkkinajärjestöjen ja eri toimialojen edut otetaan huomioon. Toiseksi varmistetaan, että saatavilla olevat resurssit käytetään laadukkaan työmarkkinaosapuolten vuoropuhelun kehittämiseen mahdollisimman monilla toimialoilla. Komissio on tunnustanut posti- ja teleliikenteen sekakomiteoiden merkittävän panoksen ja on vakuuttunut siitä, että uudet rakenteet auttavat edistämään työmarkkinaosapuolten vuoropuhelua näillä aloilla eivätkä estä sitä. Komissio on ottanut yhteyttä suoraan työmarkkinaosapuoliin, Communications International mukaan lukien, selvittääkseen niille edellä esitetyt näkökantansa. (1) KOM(98) 322 lopullinen.